MUITINĖS DEPARTAMENTO PRIE LIETUVOS RESPUBLIKOS

FINANSŲ MINISTERIJOS GENERALINIO DIREKTORIAUS

ĮSAKYMAS

DĖL MUITINĖS DEPARTAMENTO DIREKTORIAUS 2004 M. BALANDŽIO 26 D. ĮSAKYMO NR. 1B-399 „DĖL ŽEMĖS ŪKIO PRODUKTŲ EKSPORTO RINKINIO PATEIKIMO IR PRIĖMIMO KOMPETENTINGOJE EKSPORTO MUITINĖS ĮSTAIGOJE BEI EKSPORTO MUITINĖS FORMALUMŲ ATLIKIMO ŽEMĖS ŪKIO PRODUKTAMS INSTRUKCIJOS PATVIRTINIMO“ PAKEITIMO

2009 m. kovo 18 d. Nr. 1B-160

Vilnius

Pakeičiu Žemės ūkio produktų eksporto rinkinio pateikimo ir priėmimo kompetentingoje eksporto muitinės įstaigoje bei eksporto muitinės formalumų atlikimo žemės ūkio produktams instrukciją, patvirtintą Muitinės departamento direktoriaus 2004 m. balandžio 26 d. įsakymu Nr. 1B-399 „Dėl Žemės ūkio produktų eksporto rinkinio pateikimo ir priėmimo kompetentingoje eksporto muitinės įstaigoje bei eksporto muitinės formalumų atlikimo žemės ūkio produktams instrukcijos patvirtinimo“ (Žin., 2004, Nr. 65-2333; 2006, Nr. 63-2341), ir išdėstau ją nauja pridedama redakcija.

L. E. GENERALINIO DIREKTORIAUS PAREIGAS	RAMUTĖ LIUPKEVIČIENĖ

PATVIRTINTA

Muitinės departamento direktoriaus

2004 m. balandžio 26 d.

įsakymu Nr. 1B-399

(Muitinės departamento generalinio

direktoriaus 2009 m. kovo 18 d.

įsakymo Nr. 1B-160 redakcija)

ŽEMĖS ŪKIO PRODUKTŲ EKSPORTO RINKINIO PATEIKIMO IR PRIĖMIMO KOMPETENTINGOJE EKSPORTO MUITINĖS ĮSTAIGOJE BEI EKSPORTO MUITINĖS FORMALUMŲ ATLIKIMO ŽEMĖS ŪKIO PRODUKTAMS INSTRUKCIJA

I. BENDROSIOS NUOSTATOS

1. Žemės ūkio produktų eksporto rinkinio pateikimo ir priėmimo kompetentingoje eksporto muitinės įstaigoje bei eksporto muitinės formalumų atlikimo žemės ūkio produktams instrukcija (toliau – Instrukcija) reglamentuoja išankstinio pranešimo bei bendrojo administracinio dokumento žemės ūkio produktų eksporto rinkinio pateikimo ir jo priėmimo kompetentingoje eksporto muitinės įstaigoje laiką ir būdus bei eksportuojamų žemės ūkio produktų, už kuriuos mokamos grąžinamosios išmokos, muitinio įforminimo tvarką.

2. Instrukcijoje vartojamos sąvokos:

Žemės ūkio produktai – žemės ūkio ir maisto produktai, įrašyti į Europos Bendrijos steigimo sutarties (Romos sutarties) I priedą (Žin., 2004, Nr. 2-2), neapdoroti, iš dalies apdoroti arba perdirbti į prekes, kurios yra išvardytos 2005 m. birželio 30 d. Komisijos reglamento (EB) Nr. 1043/2005, įgyvendinančio Tarybos reglamentą (EB) Nr. 3448/93 dėl eksporto grąžinamųjų išmokų už tam tikrus žemės ūkio produktus, eksportuojamus kaip į sutarties I priedą neįtrauktos prekės, skyrimo sistemos ir tokių grąžinamųjų išmokų sumos nustatymo kriterijų (OL 2005 L 172, p. 24), su paskutiniais pakeitimais, padarytais 2008 m. gruodžio 11 d. Komisijos reglamentu (EB) Nr. 1237/2008 (OL 2008 L 334, p. 55), II priede.

Kompetentinga eksporto įstaiga – muitinės įstaiga, apibrėžta Reglamento (EB) Nr. 800/1999 5 straipsnio 7 dalies a punkte ir įtraukta į Muitinės postų su jiems priskirta kompetencija sąrašą, patvirtintą Muitinės departamento generalinio direktoriaus 2007 m. spalio 30 d. įsakymu Nr. 1B-715 (Žin., 2007, Nr. 115-4738), kaip eksporto muitinės įstaiga, turinti teisę priimti ir įforminti muitinės deklaracijas subsidijuojamiems žemės ūkio produktams.

Išankstinis pranešimas – Reglamento (EB) Nr. 800/1999 5 straipsnio 7 dalies b punkte nurodytas pranešimas kompetentingai eksporto įstaigai apie ketinimą eksportuoti žemės ūkio produktus, už kuriuos mokamos grąžinamosios išmokos.

M egzempliorius – Muitinės departamento direktoriaus 2004 m. kovo 22 d. įsakymu Nr. 1B-243 „Dėl reikalavimų muitinės dokumentų blankų spausdinimui patvirtinimo“ (Žin., 2004, Nr. 47-1564) nustatytos formos dokumentas.

Žemės ūkio produktų eksporto rinkinys – M egzempliorius ir jo papildomieji lapai, komplektuojami kartu su bendrojo administracinio dokumento viengubo naudojimo egzempliorių eksporto rinkiniu ir jo papildomųjų lapų rinkiniu.

MDAS sistema ? muitinės deklaracijų apdorojimo sistema.

Nacionalinė mokėjimo agentūra – Nacionalinė mokėjimo agentūra prie Lietuvos Respublikos žemės ūkio ministerijos.

Eksportuotojas – ši sąvoka atitinka Reglamento (EB) Nr. 800/1999 2 straipsnio 1 dalies i punkte vartojamą sąvoką.

Reglamentas (EEB) Nr. 2913/92 – 1992 m. spalio 12 d. Tarybos reglamentas (EEB) Nr. 2913/92, nustatantis Bendrijos muitinės kodeksą (OL 2004 m. specialusis leidimas, 2 skyrius, 4 tomas, p. 307), su paskutiniais pakeitimais, padarytais 2006 m. lapkričio 20 d. Tarybos reglamentu (EB) Nr. 1791/2006 (OL 2006 L 363, p. 1).

Reglamentas (EEB) Nr. 2454/93 – 1993 m. liepos 2 d. Komisijos reglamentas (EEB) Nr. 2454/93, išdėstantis Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas (OL 2004 m. specialusis leidimas, 2 skyrius, 6 tomas, p. 3), su paskutiniais pakeitimais, padarytais 2008 m. lapkričio 17 d. Komisijos reglamentu (EB) Nr. 1192/2008 (OL 2008 L 329, p. 1).

Reglamentas (EB) Nr. 800/1999 – 1999 m. balandžio 15 d. Komisijos reglamentas (EB) Nr. 800/1999, nustatantis bendrąsias išsamias eksporto grąžinamųjų išmokų sistemos taikymo žemės ūkio produktams taisykles (OL 1999 L 102, p. 11), su paskutiniais pakeitimais, padarytais 2008 m. birželio 4 d. Komisijos reglamentu (EB) Nr. 499/2008 (OL 2008 L 146, p. 9).

Reglamentas (EB) Nr. 1282/2006 – 2006 m. rugpjūčio 17 d. Komisijos reglamentas (EB) Nr. 1282/2006, nustatantis išsamias specialiąsias Tarybos reglamento (EB) Nr. 1255/1999 taikymo taisykles dėl pieno ir pieno produktų eksporto licencijų ir eksporto grąžinamųjų išmokų (OL 2006 L 234, p. 4), su paskutiniais pakeitimais, padarytais 2007 m. gegužės 1 d. Komisijos reglamentu (EB) Nr. 532/2007 (OL 2007 L 125, p. 7).

Reglamentas (EEB) Nr. 133/2008 – 2008 m. vasario 14 d. Komisijos reglamentas (EEB) Nr. 133/2008 dėl grynaveislių veislinių galvijų importo iš trečiųjų šalių ir eksporto grąžinamųjų išmokų skyrimo (kodifikuota redakcija) (OL 2008 L 41, p. 11).

Reglamentas (EB) Nr. 1359/2007 ? 2007 m. lapkričio 21 d. Komisijos reglamentas (EB) Nr. 1359/2007, nustatantis specialių eksporto grąžinamųjų išmokų už tam tikrus galvijų mėsos gabalus be kaulų suteikimo sąlygas (OL 2007 L 304, p. 21).

Reglamentas (EB) Nr. 433/2007 ? 2007 m. balandžio 20 d. Komisijos reglamentas (EB) Nr. 433/2007, nustatantis specialių eksporto grąžinamųjų išmokų už galvijieną suteikimo sąlygas (OL 2007 L 104, p. 3).

Kitos Instrukcijoje vartojamos sąvokos atitinka Reglamente (EB) Nr. 800/1999, Reglamente (EEB) Nr. 2913/92 ir Reglamente (EEB) Nr. 2454/93 apibrėžtas sąvokas.

3. Instrukcija taikoma:

3.1. deklaruojant eksportuojamus žemės ūkio produktus, už kuriuos prašoma grąžinamoji išmoka (eksporto kompensacija);

3.2. deklaruojant žemės ūkio produktus, už kuriuos prašoma grąžinamoji išmoka ir jie gabenami į paskirties vietas, laikomas eksporto iš Bendrijos paskirties vietomis, vadovaujantis Reglamento (EB) Nr. 800/1999 36–44 straipsniais.

II. IŠANKSTINIO PRANEŠIMO PATEIKIMAS KOMPETENTINGAI EKSPORTO ĮSTAIGAI

4. Instrukcijos 3 punkte nurodytais atvejais eksportuotojas arba jo įgaliotas atstovas (toliau – eksportuotojas) turi pateikti kompetentingai eksporto įstaigai išankstinį pranešimą. Išankstinio pranešimo, užpildyto Instrukcijos 6 punkto nustatyta tvarka, duomenys laikantis Instrukcijos 5 punkto nustatytų terminų turi būti perduoti kompetentingai eksporto įstaigai vienu iš šių būdų:

4.1. faksu; arba

4.2. magnetinėje laikmenoje; arba

4.3. MDAS sistemos elektroninio deklaravimo priemonėmis, jeigu eksportuotojas turi teisę deklaruoti prekes naudojantis MDAS sistemos elektroninio deklaravimo priemonėmis; arba

4.4. kitais būdais, numatytais bendradarbiavimo, atliekant muitinės formalumus kompensuojamiems žemės ūkio produktams, sutartyje (toliau – bendradarbiavimo sutartis), kuri gali būti sudaryta tarp eksportuotojo ir teritorinės muitinės, kuriai priklauso kompetentinga eksporto įstaiga. Minėtoje sutartyje numatomi žemės ūkio produktų, už kuriuos mokamos grąžinamosios išmokos, deklaravimo ir pateikimo muitinei ypatumai.

5. Išankstinis pranešimas turi būti pateiktas kompetentingai eksporto įstaigai:

5.1. likus ne mažiau kaip 24 valandoms iki eksportuojamų žemės ūkio produktų pakrovimo į transporto priemonę ar konteinerius, jeigu produktai eksportuojami konteineriuose, operacijos (toliau – pakrovimo operacija) pradžios;

5.2. likus ne mažiau kaip 48 valandoms iki eksportuojamų žemės ūkio produktų pakrovimo operacijos pradžios, jeigu ši operacija prasideda kitą darbo dieną, einančią po švenčių ar poilsio dienų;

5.3. kitu bendradarbiavimo sutartyje numatytu laiku;

5.4. likus mažiau laiko iki pakrovimo operacijos pradžios nei nurodyta Instrukcijos 5.1–5.3 punktuose, jeigu išimtiniais atvejais minėtuose punktuose nustatyti terminai sutrumpinami kompetentingos eksporto įstaigos viršininko ar jo įgalioto muitinės pareigūno sprendimu.

6. Pateikdamas išankstinį pranešimą eksportuotojas, vadovaudamasis M egzemplioriaus pildymo ir muitinio įforminimo instrukcija, patvirtinta Muitinės departamento direktoriaus 2004 m. balandžio 22 d. įsakymu Nr. 1B-382 (Žin., 2004, Nr. 60-2167; 2008, Nr. 150-6136), turi užpildyti 1–3, 5, 8, 14, 17a, 24, 26, 31–33, 34a, 35, 38, 37, 46 ir 54 M egzemplioriaus langelius, be to, šio egzemplioriaus 44 langelyje įrašyti licencijos ar sertifikato numerį, jei deklaruojamų žemės ūkio produktų eksportui išduota licencija ar sertifikatas, bei nurodyti su kodais 9D09, 9D10, 9D11, 9D12, 9D15, 9D16 įrašomą informaciją arba minėtų taisyklių nustatyta tvarka pateikti šią informaciją M egzemplioriaus pridedamame lape.

7. Jei eksportuojami žemės ūkio produktai pakraunami į transporto priemonę keliose pakrovimo vietose, prižiūrimose skirtingų kompetentingų eksporto įstaigų, šiems produktams taikytini muitinės formalumai (išankstinio pranešimo, žemės ūkio produktų eksporto rinkinio pateikimas ir kiti) gali būti atliekami kompetentingoje eksporto įstaigoje, prižiūrinčioje paskutinę pakrovimo vietą. Šiuo atveju, atliekant žemės ūkio produktų fizinį tikrinimą, pakrauti į transporto priemonę žemės ūkio produktai turi būti pilnai iškrauti, jei kitaip jų neįmanoma nuodugniai fiziškai patikrinti.

8. Kompetentingos eksporto įstaigos priimtiems išankstiniams pranešimams suteikiamas 11 ženklų numeris (toliau – registracijos numeris), kurio:

8.1. 1-asis ženklas – einamųjų metų paskutinis skaitmuo;

8.2. 2–5-asis ženklai – išankstinį pranešimą įregistravusios muitinės įstaigos kodas iš Muitinės įstaigų žinybinio klasifikatoriaus;

8.3. 6-asis ženklas – raidė „P“;

8.4. 7–11-asis ženklai naudojami išankstinio pranešimo eilės numeriui žymėti, kasmet pradedant numeruoti nuo „00001“.

9. Jeigu išankstinis pranešimas kompetentingai eksporto įstaigai pateikiamas:

9.1. faksu (vadovaujantis Instrukcijos 4.1 punktu), muitinės pareigūnas, atsakingas už išankstinių pranešimų priėmimą, jo duomenis įveda į MDAS sistemą. Šios sistemos priemonėmis įvykdžius pranešimo registravimo žingsnį, išankstiniam pranešimui automatiškai suteikiamas registracijos numeris. Muitinės pareigūnas faksu gauto išankstinio pranešimo A langelyje įrašo sistemos suteiktą registracijos numerį, nurodo išankstinio pranešimo priėmimo datą ir laiką (laikas – valandos ir minutės – nurodomas tik M egzemplioriaus A langelyje ir nenurodomas M egzemplioriaus papildomųjų lapų A langeliuose), pasirašo, deda asmeninio naudojimo spaudą, skirtą muitinės dokumentų, kitų teisės aktų nustatyta tvarka muitinei pateiktų įforminti dokumentų muitiniam įforminimui (toliau – asmeninio naudojimo spaudas), ir faksu perduoda pažymėtą išankstinį pranešimą eksportuotojui. Muitinės pareigūno pažymėtas išankstinis pranešimas saugomas kompetentingoje eksporto įstaigoje, iki muitiniam tikrinimui bus pateiktas atitinkamas žemės ūkio produktų eksporto rinkinys.

Jeigu gautame išankstiniame pranešime nustatomi esminiai užpildymo neatitikimai (pvz., trūksta informacijos apie žemės ūkio produktų pakrovimo laiką), Muitinės departamento generalinio direktoriaus nustatyta tvarka parengiamas pranešimas apie klaidas/neatitikimus (PAK). Šis pranešimas kartu su muitinės pareigūno nepažymėtu išankstiniu pranešimu faksu perduodamas eksportuotojui. Tokiu atveju eksportuotojas nedelsdamas turi pateikti kompetentingai eksporto įstaigai pataisytą išankstinį pranešimą;

9.2. magnetinėje laikmenoje (vadovaujantis Instrukcijos 4.2 punktu), informacija iš magnetinės laikmenos įkeliama į MDAS sistemą ir joje užregistruojama. MDAS sistemos priemonėmis atspausdinami šioje sistemoje įregistruoto išankstinio pranešimo rašytinės kopijos 2 egzemplioriai. Šių egzempliorių 54 langelyje turi pasirašyti eksportuotojas, pateikęs išankstinio pranešimo duomenis magnetinėje laikmenoje. Muitinės pareigūnas atspausdintuose išankstinio pranešimo rašytinės kopijos egzempliorių A langelyje nurodo išankstinio pranešimo priėmimo laiką (laikas – valandos ir minutės – nurodomas tik M egzemplioriaus A langelyje ir nenurodomas M egzemplioriaus papildomųjų lapų A langeliuose), pasirašo bei deda asmeninio naudojimo spaudą. Taip pažymėto išankstinio pranešimo rašytinės kopijos 1-asis egzempliorius grąžinamas eksportuotojui, o 2-asis saugomas kompetentingoje eksporto įstaigoje, iki muitiniam tikrinimui bus pateiktas atitinkamas žemės ūkio produktų eksporto rinkinys;

9.3. MDAS sistemos elektroninio deklaravimo priemonėmis (vadovaujantis Instrukcijos 4.3 punktu), informacija įvedama į MDAS sistemą ir joje užregistruojama. Šiuo atveju išankstinio pranešimo 54 langelyje nėra eksportuotojo, pateikusio išankstinio pranešimo duomenis, parašo.

Priėmus išankstinį pranešimą, MDAS sistemos elektroninio deklaravimo priemonėmis atspausdinamas šioje sistemoje įregistruoto išankstinio pranešimo rašytinės kopijos egzempliorius. Šio egzemplioriaus A langelyje muitinės pareigūnas įrašo išankstinio pranešimo priėmimo laiką (laikas – valandos ir minutės – nurodomas tik M egzemplioriaus A langelyje ir nenurodomas M egzemplioriaus papildomųjų lapų A langeliuose), pasirašo bei deda asmeninio naudojimo spaudą. Muitinės pareigūno pažymėtas išankstinio pranešimo rašytinės kopijos egzempliorius saugomas kompetentingoje eksporto įstaigoje, iki muitiniam tikrinimui bus pateiktas atitinkamas žemės ūkio produktų eksporto rinkinys.

10. Jeigu paaiškėja, kad pateiktame išankstiniame pranešime nurodyti duomenys (žemės ūkio produktų pakrovimo į transporto priemonę laikas, eksportuojamų prekių rūšis ar kt.) neatitinka faktinės situacijos ir turėtų būti patikslinti, eksportuotojas privalo nedelsdamas, iki žemės ūkio produktų eksporto rinkinio pateikimo (Instrukcijos 12 punktas), apie tai informuoti kompetentingą eksporto įstaigą. Šiuo atveju pamainos viršininkas ar kitas pareigūnas, atsakingas už kompetentingos eksporto įstaigos darbą (toliau – pamainos viršininkas), gali priimti sprendimą leisti eksportuotojui pataisyti išankstinio pranešimo duomenis arba pateikti naują išankstinį pranešimą.

11. Jei pateikus išankstinį pranešimą žemės ūkio produktų eksporto operacija dėl tam tikrų priežasčių nutraukiama, eksportuotojas turi nedelsdamas, iki žemės ūkio produktų eksporto rinkinio pateikimo (Instrukcijos 12 punktas), apie tai raštu, nurodydamas priežastis, informuoti kompetentingą muitinės įstaigą.

III. ŽEMĖS ŪKIO PRODUKTŲ EKSPORTO RINKINIO PATEIKIMAS KOMPETENTINGAI EKSPORTO ĮSTAIGAI

12. Eksportuotojas, pateikęs kompetentingai eksporto įstaigai išankstinį pranešimą, likus ne mažiau kaip 2 valandoms iki numatytos eksportuojamų žemės ūkio produktų pakrovimo operacijos pradžios, turi pateikti kompetentingai eksporto įstaigai žemės ūkio produktų eksporto rinkinį, užpildytą vadovaujantis Bendrojo administracinio dokumento pildymo instrukcija, patvirtinta Muitinės departamento direktoriaus 2004 m. balandžio 13 d. įsakymu Nr. 1B-329 (Žin., 2004, Nr. 57-2037), bei M egzemplioriaus pildymo ir muitinio įforminimo instrukcija. Eksportuotojas, turintis teisę deklaruoti prekes MDAS sistemos elektroninio deklaravimo priemonėmis, gali pateikti elektroninę žemės ūkio produktų eksporto deklaraciją vadovaudamasis Muitinės deklaracijų, pateikiamų naudojantis automatinio duomenų apdorojimo techninėmis priemonėmis, pateikimo, priėmimo ir tikrinimo taisyklėmis, patvirtintomis Muitinės departamento direktoriaus 2003 m. birželio 30 d. įsakymu Nr. 1B-583 (Žin., 2003, Nr. 65-2987; 2007, Nr. 109-4477).

13. Kai žemės ūkio produktų eksporto deklaracija pateikiama MDAS sistemos elektroninio deklaravimo priemonėmis, M egzempliorius pateikiamas kaip MDAS sistemos priemonėmis atspausdintas šioje sistemoje įregistruotos elektroninės žemės ūkio produktų eksporto deklaracijos rašytinės kopijos egzempliorius (toliau – elektroninis M egzempliorius), kuriame pateikta visa M egzemplioriuje būtina pateikti informacija. Be to, kartu su elektroniniu M egzemplioriumi pateikiami du M egzemplioriaus pridedamo lapo egzemplioriai, užpildyti vadovaujantis M egzemplioriaus pildymo ir muitinio įforminimo instrukcija.

14. Kartu su žemės ūkio produktų eksporto rinkiniu kompetentingai eksporto įstaigai turi būti pateikti dokumentai, būtini atitinkamų eksportuojamų žemės ūkio produktų muitiniam įforminimui. Šie dokumentai gali būti:

14.1. eksporto licencija (AGREX) arba sertifikatas su iš anksto nustatyta grąžinamąja išmoka;

14.2. pirkimo–pardavimo arba žemės ūkio produktų tiekimo sandorio dokumentai;

14.3. sąskaitos;

14.4. leidimai;

14.5. sertifikatai (suaugusių vyriškos lyties galvijų mėsos sertifikatai, ketvirčių iškaulinimo sertifikatai ir kt.);

14.6. kontrolinis egzempliorius T5;

14.7. transporto ir kiti dokumentai.

15. Instrukcijos 14.2, 14.3 ir 14.5–14.7 punktuose nurodyti dokumentai gali būti pateikti ir jau pakrovus žemės ūkio produktus į transporto priemonę, šių produktų muitinio įforminimo metu.

16. Kai eksportuojami žemės ūkio produktai, deklaruojami taikant supaprastinto deklaravimo procedūrą, kuri taikoma vadovaujantis Supaprastinto deklaravimo procedūros taikymo kai kuriems eksportuojamiems žemės ūkio produktams, už kuriuos mokamos grąžinamosios išmokos, taisyklėmis, patvirtintomis Muitinės departamento generalinio direktoriaus 2006 m. sausio 3 d. įsakymu Nr. 1B-48 (Žin., 2006, Nr. 16-573), eksportuotojas, likus ne mažiau kaip 2 valandoms iki žemės ūkio produktų pakrovimo operacijos pradžios, Instrukcijos 12–15 punktų nustatyta tvarka turi pateikti kompetentingai eksporto įstaigai šiame punkte minėtų taisyklių nustatyta tvarka užpildytą supaprastintą deklaraciją. Tuoj po žemės ūkio produktų pakrovimo į transporto priemonę šiame punkte minėtų taisyklių nustatyta tvarka turi būti pateiktas papildomas žemės ūkio produktų eksporto rinkinys bei šiame rinkinyje nurodytą eksportuojamų žemės ūkio produktų neto masę pagrindžiantis dokumentas (pvz., svėrimo pažyma).

17. Jei eksportuotojas pateikia žemės ūkio produktų eksporto rinkinį pavėluotai (likus mažiau nei 2 valandoms iki žemės ūkio produktų pakrovimo operacijos pradžios), tačiau, dar nepradėjus žemės ūkio produktų pakrovimo operacijos, pamainos viršininkas gali priimti sprendimą dėl eksporto muitinės procedūros įforminimo.

IV. EKSPORTUOJAMŲ ŽEMĖS ŪKIO PRODUKTŲ MUITINIS ĮFORMINIMAS

18. Kai kompetentingai eksporto įstaigai pateikiamas žemės ūkio produktų eksporto rinkinys, įgaliotas muitinės pareigūnas, patikrinęs, ar jis tinkamai užpildytas ir ar kartu su juo pateikti visi būtini dokumentai, bei sulyginęs šiame rinkinyje pateiktus duomenis su išankstiniame pranešime pateiktais duomenimis, priima ir įregistruoja šį rinkinį arba jo nepriima, vadovaudamasis Muitinės departamento generalinio direktoriaus įsakymais, reglamentuojančiais bendrojo administracinio dokumento ir M egzemplioriaus muitinio įforminimo tvarką. Žemės ūkio produktų eksporto deklaracija, pateikta naudojantis MDAS sistemos elektroninio deklaravimo priemonėmis, įregistruojama šios sistemos priemonėmis vadovaujantis Muitinės deklaracijų, pateiktų naudojantis automatinio duomenų apdorojimo techninėmis priemonėmis, pateikimo, priėmimo ir tikrinimo taisyklėmis, ir priimama, jeigu ji yra tinkamai užpildyta, atitinka išankstiniame pranešime pateiktus duomenis ir pateikti visi būtini dokumentai.

19. Jei nustatomi reikšmingi išankstiniame pranešime ir žemės ūkio produktų eksporto rinkinyje pateiktų duomenų neatitikimai, pamainos viršininkas priima sprendimą įpareigoti eksportuotoją pateikti naują išankstinį pranešimą arba žemės ūkio produktų eksporto rinkinį laikyti išankstiniu pranešimu, įvedant išankstinio pranešimo duomenis į MDAS sistemą. Išankstinio pranešimo, kuriame buvo pateikta klaidinga informacija, registracija MDAS sistemoje panaikinama.

20. Kompetentingai eksporto įstaigai pateiktų dokumentų muitinis įforminimas bei eksportuojamų žemės ūkio produktų muitinis (fizinis) tikrinimas Muitinės departamento generalinio direktoriaus nustatyta tvarka atliekamas vienoje šių vietų:

20.1. žemės ūkio produktų pakrovimo vietoje, jeigu įgalioti muitinės pareigūnai atvyksta į žemės ūkio produktų pakrovimo vietą jų pakrovimo į transporto priemonę metu. Žemės ūkio produktų pakrovimo plotas turi atitikti Instrukcijos 21 punkto reikalavimus. Eksportuotojas arba jo įgaliotas atstovas, vadovaudamasis Reglamento (EEB) Nr. 2454/93 241–243 straipsnių nuostatomis, turi suteikti pagalbą žemės ūkio produktų fizinį tikrinimą atliekantiems muitinės pareigūnams ir atlikti visus būtinus pagalbinius darbus, susijusius su muitinės pareigūnų atrinktų prekių siuntos dalių iškrovimu, išpakavimu, perkėlimu, svėrimu ir matavimu. Jei muitinės pareigūnams atvykus į žemės ūkio produktų pakrovimo vietą eksportuotojas pageidauja nutraukti pradėtą jų eksporto operaciją, jis turi apie tai raštu informuoti muitinės pareigūnus, nurodydamas priežastis.

Jei tam tikrų dokumentų muitinio įforminimo neįmanoma atlikti žemės ūkio produktų pakrovimo vietoje, jų muitinis įforminimas atliekamas kompetentingoje eksporto įstaigoje, atlikus žemės ūkio produktų fizinį tikrinimą; arba

20.2. kompetentingoje eksporto įstaigoje, jeigu muitinės pareigūnai neatvyksta į žemės ūkio produktų pakrovimo vietą išankstiniame pranešime nurodytu laiku. Šiuo atveju pakrauti į transporto priemonę žemės ūkio produktai ir jų eksporto muitiniam įforminimui būtini dokumentai turi būti pristatyti į kompetentingą eksporto įstaigą, kur atliekamas jų muitinis įforminimas.

21. Eksportuojami žemės ūkio produktai iki išankstiniame pranešime nurodyto pakrovimo pradžios laiko turi būti lengvai identifikuojami jų pakrovimo vietoje. Pakrovimo vieta ir paruošti pakrovimui žemės ūkio produktai turi būti skiriamaisiais (stacionariais ar kilnojamaisiais) ženklais, pertvaromis, ryškiai nubrėžtomis ant grindų (aikštelės dangos) linijomis arba panašiomis ribomis atskirti nuo kitų prekių. Ketinamų krauti žemės ūkio produktų identifikavimui jų pakrovimo vietoje gali būti taikomos ir kitos bendradarbiavimo sutartyje numatytos priemonės.

22. Žemės ūkio produktų eksporto rinkinio ir kartu su šiuo rinkiniu pateiktų dokumentų muitinis įforminimas atliekamas vadovaujantis Muitinės departamento generalinio direktoriaus įsakymais, reglamentuojančiais bendrojo administracinio dokumento, M egzemplioriaus ir kitų muitiniam tikrinimui pateiktų dokumentų muitinio įforminimo tvarką bei laikantis šių reikalavimų:

22.1. Jeigu žemės ūkio produktų eksporto deklaracija pateikiama naudojantis MDAS sistemos elektroninio deklaravimo priemonėmis, elektroninis M egzempliorius įforminamas taip pat, kaip ir M egzemplioriaus blankas, vadovaujantis M egzemplioriaus pildymo ir muitinio įforminimo instrukcija (padarant įrašus apie atliktą tikrinimą, jo rezultatus bei nurodant kitą papildomą informaciją kitoje elektroninio M egzemplioriaus pusėje).

22.2. Muitinės pareigūnas turi užpildyti ir pažymėti eksporto licencijos AGREX 29?32 langelius (29 ir 30 langelius gali užpildyti ir eksportuotojas bei Instrukcijos 22.2.1 punkte minimas 29 langelis gali būti užpildomas Nacionalinėje mokėjimo agentūroje) tokia tvarka:

22.2.1. 29 langelio 1 dalyje įrašomas licencijos 17 ir 18 langeliuose nurodytas žemės ūkio produktų kiekis, kurį eksportuotojas turi eksportuoti per licencijos galiojimo laikotarpį. Šalia įrašomas minėtuose licencijos langeliuose nurodytas matavimo vienetas. Jeigu licencijos 19 langelyje nurodyta leistina paklaida nelygi nuliui, 29 langelio 1 dalyje nurodomas turimas eksportuoti žemės ūkio produktų kiekis (nurodytas licencijos 17 ir 18 langeliuose), padidintas licencijos 19 langelyje nurodytu leistinu paklaidos procentu (pvz., 17 licencijos langelyje nurodytas kiekis – 100 tonų, o 19 langelyje įrašytas skaičius 5, tada 29 langelio 1 dalyje reikia nurodyti – 105 tonos);

22.2.2. 29 langelio 2 dalyje įrašomas eksportuojamų žemės ūkio produktų, kurių muitinis įforminimas atliekamas, kiekis ir jų matavimo vienetas;

22.2.3. 29 langelio 1 dalyje, eilutėje po Instrukcijos 22.2.2 punkte minimo langelio, įrašomas likęs žemės ūkio produktų kiekis, kurį eksportuotojas turi eksportuoti per licencijos galiojimo laikotarpį. Šis kiekis gaunamas iš aukščiau esančioje eilutėje 29 langelio 1 dalyje nurodyto turimo eksportuoti produktų kiekio atėmus šioje eilutėje 29 langelio 2 dalyje nurodytą eksportuojamų žemės ūkio produktų kiekį;

22.2.4. 30 langelyje žodžiais įrašomas 29 langelio 2 dalyje įrašytas eksportuojamų žemės ūkio produktų, kurių muitinis įforminimas atliekamas, kiekis;

22.2.5. 31 langelyje įrašomas žemės ūkio produktų eksporto rinkinio, kartu su kuriuo pateikta eksporto licencija AGREX, numeris ir priėmimo muitinėje data (žemės ūkio produktų eksporto rinkinio A langelis) bei vienas iš šių įrašų:

22.2.5.1. „EXPORT“ – tais atvejais, kai žemės ūkio produktai eksportuojami iš Bendrijos muitų teritorijos; arba

22.2.5.2. „INTERN“ – tais atvejais, kai pieno produktai tiekiami ginkluotosioms pajėgoms vadovaujantis Komisijos reglamento (EB) Nr. 1282/2006 3 straipsniu;

22.2.6. 32 langelyje įrašomos raidės „LT“, dedamas muitinės įstaigos antspaudas ir pasirašo eksportuojamų žemės ūkio produktų muitinį įforminimą atlikęs muitinės pareigūnas.

22.3. Muitinės pareigūno pažymėtas eksporto licencijos AGREX originalas grąžinamas eksportuotojui. Įrašai eksporto licencijoje AGREX Instrukcijos 22.2.2–22.2.6 punktų nustatyta tvarka daromi tol, kol eksportuojamas ir nurašomas visas licencijoje nurodytas žemės ūkio produktų kiekis.

22.4. Eksportuojamų žemės ūkio produktų muitinį įforminimą atliekantis muitinės pareigūnas turi pažymėti suaugusių vyriškos lyties galvijų mėsos sertifikato (išduodamo vadovaujantis Reglamento (EEB) Nr. 433/2007 nuostatomis) bei suaugusių vyriškos lyties galvijų užpakalinių ar priekinių ketvirčių mėsos be kaulų sertifikato (išduodamo vadovaujantis Reglamento (EEB) Nr. 1359/2007 nuostatomis) dalį, pildomą muitinės formalumus atliekančios muitinės įstaigos. Jei eksportuojamas ne visas minėtuose sertifikatuose nurodytas mėsos kiekis, šie sertifikatai su muitinės žyma apie eksportuotą kiekį grąžinami eksportuotojui. Atlikus viso minėtuose sertifikatuose nurodyto mėsos kiekio eksporto muitinį įforminimą, šių sertifikatų originalai paliekami kompetentingoje eksporto įstaigoje ir tvarkomi Instrukcijos 23 punkto nustatyta tvarka.

22.5. Eksportuotojas, pateikdamas muitiniam įforminimui eksportuojamų grynaveislių veislinių galvijų kilmės dokumentus ir veterinarijos sertifikatus, vadovaujantis Reglamento (EEB) Nr. 133/2008 3 straipsnio 1 dalimi, kartu su šių dokumentų originalais turi pateikti ir jų kopijas. Dokumentų originalai, atlikus jų muitinį įforminimą, grąžinami eksportuotojui, o jų kopijos, pažymėtos muitinės įstaigos antspaudu, paliekamos kompetentingoje eksporto įstaigoje ir tvarkomos Instrukcijos 23 punkto nustatyta tvarka.

V. BAIGIAMOSIOS NUOSTATOS

23. Atlikus eksportuojamų žemės ūkio produktų, už kuriuos mokamos grąžinamosios išmokos, muitinį įforminimą, kompetentingoje eksporto įstaigoje palikti dokumentai tvarkomi Muitinės departamento generalinio direktoriaus įsakymo, reglamentuojančio muitinės dokumentų tvarkymą, nustatyta tvarka.

_________________